বিনতার সাথে এসব নিয়ে অলোচনায় লাভ হয়নি কিছুই। মেধাবী ছেলের কেরিয়ারে আশাতিরিক্ত ভালো ফল বিনতাকে গান্ধারী করে রেখেছিল। শুধু তিনি নিজে যদি ধৃতরাষ্ট্রের মতো পুত্রস্নেহে অন্ধ হতে পারতেন!! একটা দীর্ঘশ্বাস পরেশবাবুর বক্ষপিঞ্জর থেকে ফোঁস্ করে বেরিয়ে এল। সম্বিত ফিরে পেয়ে দেখলেন অন্যমনস্ক হয়ে গোটা পথ হেঁটে বাড়ির দরজাতেই পৌঁছেছেন। ‘হুঃ, মোল্লা আর কোথায় যাবে,’ ভেবে গেট ঠেলে ঢুকে পড়লেন পরেশবাবু।